ভারত, চীন, জাপানসহ এশিয়ার দিকে ইউরোপিয়ানদের নজর ছিল কয়েকটি কারণে। সেই প্রাচীনকাল থেকেই ইন্ডিয়া বা হিন্দুস্থানের প্রতি লোভ ছিল ইউরোপের। তাদের কাছে হিন্দুস্থান মানেই যার খাদ্যভান্ডার থাকে সর্বদা পরিপূর্ণ, যেখানে পথেঘাটে ছড়িয়ে ছিটিয়ে থাকে রাশি রাশি সোনাদানা আর হীরকখন্ড। এগুলোর জন্য হিন্দুস্থান দখলের জন্য প্রাচীনকাল থেকেই তারা আগ্রাসন চালিয়েছে। চীন, জাপান প্রভৃতি এলাকার কৃষিজ ও প্রাকৃতিক সম্পদও তারা গ্রাস করার পরিকল্পনা করেছিল। আলেকজান্ডারের অভিযানও ছিল প্রায় একই কারণে। একদিকে এশিয়ার সম্পদ, তার উপর খ্রিস্টধর্ম প্রচার ও প্রসারের জন্য তারা অভিযান পরিচালনা করতে মরিয়া হয়ে ওঠে। প্রাচীনকাল থেকে এশিয়া তথা ভারতের সাথে ইউরোপের যে যোগাযোগ ব্যবস্থা ছিল, তা ইসলামের আবির্ভাবের পর ছিন্ন হয়ে যায়। ক্রুসেডের মাধ্যমে তারা তা পুনরায় চালুর উদ্যোগ নিয়েছিল। কিন্তু ক্রুসেড ব্যর্থ হওয়ায় তারা নতুন করে ভাবতে থাকে। এর মধ্যে (১৪৫৩ সালে) আবার কনস্টানটিনোপলও মুসলমানরা জয় করে নিয়েছে। দক্ষিণ-পূর্ব ইউরোপেও তুর্কি মুসলমানদের আধিপত্য প্রতিষ্ঠিত হয়ে গেছে। তাই সমুদ্রপথই হয়ে দাঁড়ায় একমাত্র ভরসা। সমুদ্রপথেই ভারত আবিষ্কারের কথা ভাবতে থাকে ইউরোপিয়ান দেশগুলো। মধ্যযুগের অন্ধকারের অবসানের প্রাক্কালে সমুদ্রপথে হিন্দুস্থান আবিষ্কার করতে যেয়ে তারা গোটা বিশ্বকেই জয় করে ফেলে। ক্রুসেড শেষ হওয়ার প্রায় দুই শ’ বছর অতিক্রান্ত হয়েছে তখন।